**भारत सरकार**

**रेल मंत्रालय**

**राज्‍य सभा**

**14.12.2018 के**

**अतारांकित प्रश्‍न सं. 622 का उत्‍तर**

**दादरी रेलवे स्टेशन का उन्नयन और आधुनिकीकरण**

**622. श्रीमती शांता क्षत्रीः**

**क्या रेल मंत्री यह बताने की कृपा करेंगे किः**

(क) क्या सरकार को इस बात की जानकारी है कि दादरी रेलवे स्टेशन (उत्तर प्रदेश) से गुजरने वाली सभी राजधनी तथा सुपरफास्ट रेलगाड़ियों के लिए दादरी स्टेशन पर दो मिनट रुकने का हाल्ट बना देने से नई दिल्ली रेलवे स्टेशन पर आने वाली यात्रियों की भारी भीड़ कम हो सकेगी और इससे नोएडा, गाजियाबाद और ग्रेटर नोएडा में रहने वाले यात्रियों को भी सुविधा होगी;

(ख) क्या सरकार की दादरी रेलवे स्टेशन का उन्नयन और आधुनिकीकरण करने की कोई योजना है क्योंकि यह ग्रेटर नोएडा मेट्रो स्टेशन के समीप है; और

(ग) यदि हां, तो तत्संबंधी ब्यौरा क्या है?

**उत्‍तर**

**संचार मंत्रालय में राज्‍य मंत्री (स्‍वतंत्र प्रभार) एवं**

**रेल मंत्रालय में राज्‍य मंत्री (श्री मनोज सिन्‍हा)**

(क) दादरी स्टेशन अति संतृप्त गाजियाबाद-अलीगढ़ सेक्शन पर स्थित है और फिलहाल 1 जोड़ी एक्सप्रेस गाड़ी और 11 जोड़ी पैसेंजर गाड़ियों द्वारा सेवित है जो यातायात के मौजूदा स्तर के लिए पर्याप्त है। दादरी स्टेशन पर राजधानी एक्‍सप्रेस सहित लंबी दूरी की फास्ट गाड़ियों के ठहराव का प्रावधान परिचालनिक दृष्टि से व्यवहारिक नहीं है क्योंकि इससे न केवल रेलगाड़ी सेवाओं के समयपालन पर प्रतिकूल प्रभाव पड़ेगा बल्कि सेक्शन के गतिशीलता और थ्रुपुट पर भी प्रभाव डालेगा।

(ख) और (ग) केन्द्रीय मंत्रिमंडल ने भारतीय रेल स्टेशन डेवलपमेंट कार्पोरेशन लिमिटेड (आईआरएसडीसी) द्वारा नोडल एजेंसी के रूप में सरलीकृत प्रक्रियाओं के माध्यम से और लंबी पट्टे अवधि के लिए रेलवे स्टेशनों को पुनर्विकास के रेलवे के प्रस्ताव को हाल में अनुमोदित किया है। तदनुसार प्रमुख रेलवे स्टेशनों के पुनर्विकास के लिए आवश्यक कार्रवाई शुरु कर दी गई है। दादरी रेलवे स्टेशन सहित सभी स्टेशनों को तकनीकी-आर्थिक व्यवहार्यता अध्ययन के लिए आईआरएसडीसी को सौंपा गया है। स्टेशनों का पुनर्विकास अध्ययन के परिणाम के आधार पर चरणबद्ध तरीके से शुरु किए जाने की योजना है।

**\*\*\*\***